b'\n_START_ARTICLE_\nEla Peroci\n_START_SECTION_\nDelo\n_START_PARAGRAPH_\nNjena prva kratka objavljena pravljica je bila Moj de\xc5\xbenik je lahko balon, ki so ji kmalu sledile \xc5\xa1e druge: Hi\xc5\xa1ica iz kock, Majhno kot mezinec, Muca Copatarica, Na oni strani srebrne \xc4\x8drte, Pti\xc4\x8dke so odletele, Siva mi\xc5\xa1 ti lovi\xc5\xa1!, Za lahko no\xc4\x8d, idr. Ela Peroci je snov za svoj literarni opus \xc4\x8drpala iz lastnih zapiskov, ki jih je pisala v obdobju \xc5\xa1tudentskih let. Najve\xc4\x8dji vpliv pri pisanju pa je pri njej imelo materinstvo. Glavni junakinji njenih zgodb sta h\xc4\x8derki Jelka, ki nastopa tudi v pravljici Hi\xc5\xa1ica iz kock, in Anka, ter sosedovi otroci. V novej\xc5\xa1ih zgodbah, pa so junaki tudi njeni vnuki._NEWLINE_Slovensko mladinsko knji\xc5\xbeevnost je motivno in oblikovno ustvarjala \xc5\xa1tirideset let. Snov za svoja dela je pisateljica zajemala iz do\xc5\xbeivljajskega sveta sodobnega mestnega otroka, problematizirala je polo\xc5\xbeaj otroka v dru\xc5\xbeini in opisovala njegove stiske. V zgodbah se pogosto pojavljajo otroci, ki \xc5\xbeivijo in re\xc5\xa1ujejo tudi bolj zapletene probleme sami, brez pomo\xc4\x8di odraslih. V njenih kratkih sodobnih pravljicah se pojavljajo pogovori z otroki, ki so \xc5\xbeiveli svoje otro\xc5\xa1tvo tako v sre\xc4\x8di kot v \xc5\xbealosti, pa teh ob\xc4\x8dutkov velikokrat niso imeli s kom deliti. Oblikovala je tip sodobne mestne pravljice. Njena kratka proza je preusmerila slovensko pravlji\xc4\x8dno-fantasti\xc4\x8dno pripovedno prozo za mladino. Perocijeva je sredi petdesetih let uveljavila vzorec kratke zgodbe, v kateri se prepletata resni\xc4\x8dnost in fantastika (s to fantastiko ustvarja pravlji\xc4\x8dno vzdu\xc5\xa1je)._NEWLINE_Njena dela so prevedena v ve\xc4\x8d svetovnih jezikov (\xc4\x8de\xc5\xa1ki, finski, francoski,italijanski, mad\xc5\xbearski, nem\xc5\xa1ki, poljski, slova\xc5\xa1ki in drugi)._NEWLINE_Njene pripovedi so izhajale posami\xc4\x8dno v obliki slikanic in v zbirkah._NEWLINE_Njene slikanice so ilustrirali reprezentativni slovenski ilustratorji: Milan Bizovi\xc4\x8dar, An\xc4\x8dka Go\xc5\xa1nik Godec, Marjanca Jemec Bo\xc5\xbei\xc4\x8d, Leo Koporc, Milovan Krajnc, Toma\xc5\xbe Kr\xc5\xbei\xc5\xa1nik, Anka Luger Peroci, Lidija Osterc, Jelka Reichman, Meksim Sedej, Marlenka Stupica, Marija Vogelnik in Melita Vovk \xc5\xa0tih. Prevladujejo ilustracije An\xc4\x8dke Go\xc5\xa1nik Godec (Muca Copatarica) in Marlenke Stupica (Moj de\xc5\xbenik je lahko balon).'